SPRÁVA KOMISIE EURÓPSKEMU PARLAMENTU A RADE o pokroku v Rumunsku v rámci mechanizmu spolupráce a overovania 1. ÚVOD Mechanizmus na zaistenie spolupráce a overovania[1] (ďalej len „mechanizmus“) bol zriadený pri pristúpení Rumunska k EÚ s cieľom pomáhať Rumunsku pri vytváraní nestranného, nezávislého a účinného súdneho a správneho systému. Uskutočnenie zmien právneho a súdneho systému potrebných na ďalšie zosúladenie s ostatnými členskými štátmi je vnútroštátnou záležitosťou. Vyžaduje si to, aby vláda pripravila a navrhla kľúčové rámcové právne predpisy, aby parlament tieto predpisy prijal a aby súdne orgány zmenili svoje postupy a zavedenú prax s cieľom implementovať tieto predpisy náležitým spôsobom. Od roku 2007 zohráva tento mechanizmus podpornú úlohu v rámci pomoci Rumunsku pri vytváraní štruktúr moderného súdneho systému. Stalo sa, že bol tento mechanizmus spochybňovaný a kritizovaný niektorými prvkami tohto nevyhnutného národného konsenzu, ale dnes je široko uznávaným, pretože prispel k presadzovaniu zmien správnym smerom. Rumunská vláda preukázala v riadení reformného procesu odhodlanie a angažovanosť. Parlament a donedávna súdne orgány však nie vždy preukázali rovnaké odhodlanie. V priebehu piatich rokov sa dôraz presunul z prípravy a prijímania právnych predpisov na ich implementáciu. Prvky právneho rámca, ktoré sú potrebné pre reformu, sú dnes vo veľkej miere zavedené, aj keď nie dokončené. Z tejto správy vyplýva, že ďalšie nevyhnutné kroky v tomto procese by sa mali zamerať na implementáciu nových právnych predpisov zo strany súdnych orgánov. Táto správa je piatou výročnou správou od zriadenia mechanizmu[2]. V lete 2012, päť rokov od zriadenia mechanizmu, Komisia uskutoční celkové hodnotenie pokroku v rámci mechanizmu, ktorý Rumunsko dosiahlo od jeho pristúpenia, a na základe tohto hodnotenia predloží príslušné návrhy. Súčasná správa obsahuje rad osobitných odporúčaní, aby sa Rumunsko mohlo na toto celkové hodnotenie pripraviť. 2. STAV REFORMNÉHO PROCESU V RUMUNSKU Dosiahnuté výsledky a ďalšie výzvy Od poslednej výročnej správy Komisie Rumunsko uskutočnilo významné kroky s cieľom zlepšiť účinnosť súdnych konaní a pokračovalo v prípravách na nadobudnutie účinnosti štyroch nových zákonov, ktoré tvoria základ moderného súdneho postupu. Pred implementáciou nových zákonov bol prijatý tzv. malý reformný zákon, ktorý priniesol zlepšenia týkajúce sa urýchlenia súdneho konania. Rumunsko takisto pohotovo zareagovalo na odporúčanie Komisie prijatím nového právneho rámca týkajúceho sa Národného bezpečnostného úradu (ANI). Národný bezpečnostný úrad funguje podľa nového právneho rámca a začal opäť dosahovať výsledky vo svojich vyšetrovaniach. Rumunské orgány rozhodli uskutočniť posúdenie súdneho systému a verejného obstarávania a hodnotenie protikorupčnej politiky, napriek tomu, že to nie je súčasťou referenčných kritérií mechanizmu. V rovnakom období Národné protikorupčné riaditeľstvo (DNA) naďalej dosahovalo presvedčivé výsledky vo vyšetrovaní prípadov korupcie na najvyšších miestach. Napriek tomuto pokroku od júla 2010, konzistentnosť a výsledky v mnohých oblastiach zostávajú naďalej výzvou. Je naďalej potrebné dosahovať pokrok v boji proti korupcii. Viacero dôležitých prípadov korupcie na najvyšších miestach zostáva na súde odložených na niekoľko rokov a počas tohto obdobia veľmi nepokročili. Je potrebné bezodkladne prijať opatrenia, aby sa tieto súdne procesy urýchlili, a aby sa zabránilo ich ukončeniu z dôvodu uplynutia premlčacej lehoty. Boj proti korupcii by mal zostať najvyššou prioritou a mal by sa koordinovať prostredníctvom novej komplexnej a pevnej protikorupčnej stratégie. Je potrebné prijať urýchlené opatrenia s cieľom zlepšiť vymáhanie ziskov z trestnej činnosti, stíhanie prania špinavých peňazí a ochranu pred konfliktom záujmov v riadení verejných financií. Je potrebné preukázať lepšie výsledky, pokiaľ ide o zhabanie neoprávnene nadobudnutého majetku a udeľovanie odrádzajúcich sankcií za nezrovnalosti. S cieľom urýchliť reformu súdnictva v ďalšom období by Rumunsko malo podniknúť aktívne kroky, ktoré by sprevádzali nadobudnutie účinnosti občianskeho zákonníka, do roku 2012 prijať plán implementácie ďalších troch zákonov, ako aj vytvoriť rámec pre spoluprácu so súdnymi orgánmi a občianskou spoločnosťou, aby sa uľahčili potrebné štrukturálne zmeny súdneho systému. Na tento účel by malo Rumunsko po ukončení preskúmania fungovania súdnictva oficiálne prijať stratégiu jeho reformy a doplniť ju akčným plánom, časovým harmonogramom a primeraným rozpočtom. Novovytvorená Vyššia sudcovská rada musí svoje odhodlanie týkajúce sa reformy ešte preukázať, a to konkrétnymi výsledkami. Reforma súdnictva Od posledného hodnotenia Komisie Rumunsko zlepšilo účinnosť súdneho postupu prostredníctvom zjednodušenia niektorých súdnych konaní a zavedenia nových právnych nástrojov, ako je napr. väčšia možnosť prokuratúry nezačať konanie v prípade, ak existujúce dôkazy nezaručujú ďalšie vyšetrovanie, alebo možnosť obžalovaného priznať vinu pred súdom a skrátiť súdne konanie. Tieto právne úpravy prispeli k posilneniu účinnosti prokuratúry a k urýchleniu súdneho konania v rade prípadov[3]. Okrem toho sa Rumunsko začalo pripravovať na uskutočnenie nezávislého preskúmania fungovania súdneho systému. Z tohto preskúmania by mali vyplynúť opatrenia týkajúce sa komplexnejšej reformy štruktúr, postupov a ľudských zdrojov, ktorá bude nevyhnutná počas nadobudnutia účinnosti nových zákonov. Štyri nové zákony predstavujú významný krok v rámci súdnej reformy a v zlepšovaní konzistentnosti a účinnosti súdneho postupu. Od posledného hodnotenia Komisie v júli 2010 bolo pri príprave implementácie nových zákonov zaznamenané určité zdržanie. Napriek tomu, že dátum implementácie bol v prípade občianskeho zákonníka stanovený na 1. októbra a pripravujú sa a finalizujú vykonávacie právne predpisy týkajúce sa ostatných zákonov, neočakáva sa, že štúdie hodnotenia vplyvu budú hotové do konca leta, odborná príprava bola poskytnutá vo veľmi malej miere a stále chýba komplexný plán implementácie. Bude dôležité zabrániť rozdielnym postupom a dobrá príprava bude nevyhnutná na zabezpečenie hladkého priebehu implementácie ostatných zákonov. Od posledného ročného hodnotenia Komisie bol zaznamenaný určitý pokrok týkajúci sa transparentného dialógu o otázkach reformy súdnictva medzi vládou, súdnymi orgánmi a občianskou spoločnosťou. Vláda však ešte neschválila stratégiu reformy súdnictva pripravenú na jar 2010 a nie je ešte pripravený ani akčný plán, ani časový harmonogram pre túto stratégiu. Plánované preskúmanie fungovania súdneho systému by malo urýchliť tento proces. Užitočným prínosom v tejto oblasti je aj zaujímavá iniciatíva pre stratégiu reformy súdnictva vypracovaná skupinou sudcov, právnikov, akademickou obcou a zástupcami občianskej spoločnosti. Pokiaľ ide o odporúčania Komisie týkajúce sa znižovania kapacitnej nerovnováhy súdneho systému , bol od minulého leta zaznamenaný len mierny pokrok: Návrh vlády týkajúci sa zrušenia malého počtu neúčinných súdov v parlamente neprešiel. Okrem toho sa na výzvu Komisie prijať okamžité opatrenia na zníženie kapacitnej nerovnováhy nereagovalo systematicky. Návrhy v oblasti zlepšenia prijímania sudcov a ich odbornej prípravy takisto predložené na jeseň, ešte neboli prijaté. Národný justičný inštitút (NIM) nebol posilnený, napriek jeho dôležitej úlohe pri príprave a implementácii nových zákonov. Vďaka malému reformnému zákonu Rumunsko zrevidovalo kompetencie Najvyššieho kasačného a odvolacieho súdu a umožnilo mu účinnejšie fungovať ako kasačný súd. Tieto reformy však stále nepostačujú na účinné riešenie problému nejednotnej judikatúry. Nové súdne poriadky zaviedli nový mechanizmus na zjednocovanie judikatúry, a to predbežné rozhodnutie[4], ktoré dopĺňa existujúce odvolanie v záujme práva. Najvyšší súd svojím výkladovým rozhodnutím predĺži osobitnú premlčaciu lehotu v prípadoch, keď sa čaká na rozhodnutie o ústavnej výnimke. Je potrebné, aby tento nový mechanizmus sprevádzali prísne pravidlá s cieľom vyhnúť sa neopodstatneným žiadostiam o predbežné rozhodnutie, ktoré by len zbytočne predĺžili súdne konanie. Rumunsko ešte nezaviedlo úplné elektronické zverejňovanie judikatúry. Okrem toho sa odôvodnenia súdnych rozhodnutí zverejňujú so značným oneskorením po vynesení rozsudku. Dôležitou výzvou aj naďalej zostáva zlepšenie zodpovednosti súdnictva . Od posledného ročného hodnotenia Komisie boli prijaté nové pravidlá týkajúce sa prijímania nových súdnych inšpektorov do zamestnania, boli uskutočnené niektoré kroky na zlepšenie účinnosti a transparentnosti súdnej inšpekcie a zjednotenie jej postupov. Kapacita inšpekcie a jej dosiahnuté výsledky sa však výrazne nezlepšili. Analýza vzorky zdĺhavých súdnych konaní v prípadoch korupcie na najvyšších miestach, ktorú uskutočnila inšpekcia, neviedla k žiadnym významným zisteniam alebo odporúčaniam týkajúcim sa súdnej praxe. Rumunsko ešte nezačalo uskutočňovať dôkladnú reformu disciplinárneho systému. V máji vláda navrhla dôležitú reformu menovaní na Najvyššom kasačnom a odvolacom súde s cieľom zvýšiť objektívnosť, dôkladnosť a transparentnosť postupov. Táto reforma je v súčasnosti predmetom parlamentnej diskusie. Nová Vyššia sudcovská rada sa ujala svojej funkcie v januári, hoci jej zriadenie bolo presunuté z dôvodu pretrvávajúcich právnych problémov a sčasti opakovaných volieb. Odkedy sa rada ujala svojej funkcie, začala niekoľko úvodných iniciatív zameraných na posilnenie súdnej inšpekcie a uľahčenie nadobudnutia účinnosti občianskeho zákonníka. Pokrok v mnohých oblastiach v rámci mechanizmu bude závisieť od angažovanosti rady v reforme súdnictva v nadchádzajúcom období. Malo by sa to preukázať prostredníctvom transparentných a objektívnych rozhodnutí o menovaniach, posilnenia Národného justičného inštitútu a pokroku v riadení ľudských zdrojov. Boj proti korupcii Dosiahnuté výsledky Národného protikorupčného riaditeľstva (DNA) vo vyšetrovaní a trestnom stíhaní prípadov korupcie na najvyšších miestach týkajúcich sa aj súčasných alebo bývalých poslancov parlamentu alebo členov vlády sú naďalej presvedčivé a bol zaznamenaný vyšší počet odsúdení[5]. Výsledky súdnych konaní sú však naďalej rozporuplné. Napriek tomu, že väčšina súdnych konaní v prípadoch korupcie na najvyšších miestach sa rozhodne do troch rokov, značný počet súdnych konaní v dôležitých prípadoch týkajúcich sa vysokých hodnostárov trvá v súčasnosti viac ako tri roky. V niekoľkých prípadoch už uplynula úplná premlčacia lehota alebo jej časť a v niektorých ďalších prípadoch táto lehota zanedlho uplynie. Od posledného ročného hodnotenia Komisie Rumunsko identifikovalo typické príčiny prieťahov v prípadoch korupcie na najvyšších miestach a vytvorilo spoločnú pracovnú skupinu, ktorá sa bude nimi zaoberať. Od minulého júla bolo odstránených niekoľko dôležitých procesných prekážok[6]. Je potrebné účinne sa zaoberať ďalšími príčinami, ktoré súvisia najmä s kapacitou, vnútornou organizáciou[7] a súdnou praxou.Analýza Komisie okrem toho preukázala, že súdy majú tendenciu prijať zhovievavý a nadmerne umiernený prístup k procesným námietkam vzneseným obžalovanými, ako sú požiadavky na ďalšiu expertízu, odklad vypočutí alebo procesné výnimky. Bežne sa neuplatňujú základné opatrenia týkajúce sa riadenia prípadov, ako napr. uprednostnenie dôležitých alebo zložitých prípadov. S cieľom splniť svoje záväzky týkajúce sa boja proti korupcii na najvyšších miestach musí Rumunsko prijať okamžité opatrenia, aby bolo možné urýchlene prijať konečné rozhodnutia v dôležitých prípadoch korupcie na najvyšších miestach a vo všetkých prípadoch zabrániť premlčaniu. Výsledky boja proti korupcii závisia od politickej vôle a angažovanosti súdnictva. Existuje niekoľko dobrých príkladov účinného zaobchádzania s prípadmi korupcie na najvyšších miestach na súdoch a sú dôkazom toho, že vyšetrovania zložitých prípadov môžu prebiehať účinne v spolupráci s rôznymi orgánmi.[8] V tomto ohľade kľúčovú úlohu v boji proti korupcii zohráva aj pevná podpora zo strany parlamentu. Od posledného hodnotenia Komisie parlament hlasoval proti začatiu vyšetrovania vo veci korupcie voči jednému bývalému ministrovi a súčasnému poslancovi, zamietol prehliadku v ďalšom prebiehajúcom vyšetrovaní a predbežné zadržanie iného poslanca. Obidva prípady však skončili pred súdom. Od prijatia nového právneho rámca týkajúceho sa Národného bezpečnostného úradu (ANI) v auguste 2010 začal tento úrad opäť dosahovať výsledky vo vyšetrovaniach a príslušným orgánom postúpil niekoľko prípadov konfliktu záujmov, nezrovnalostí a neoprávneného obohacovania sa. Napriek tomu, že ANI zlepšil metodiku a účinnosť svojich vyšetrovaní, nadviazanie zo strany príslušných súdnych a správnych orgánov je potrebné výrazne zlepšiť. Na základe zistení ANI bolo udelených len málo sankcií a tie, ktoré boli udelené majú zriedka odrádzajúci účinok[9]. Pokiaľ ide o konflikt záujmov v oblasti verejného obstarávania, súdy vynášajú vo väčšine prípadov rozsudky príliš neskoro. Zdá sa, že majetkové vyšetrovacie komisie zriadené podľa revidovaného zákona o ANI na úrovni odvolacích súdov rozhodujú de facto o podstate veci v prípadoch postúpených ANI na základe rovnakých dôkazných požiadaviek ako príslušný súd. Takýto postup nielenže odkladá proces súdneho rozhodovania, ale znásobuje úlohu odvolacích súdov, ktoré by mali mať právomoc rozhodovať v prípadoch postúpených ANI. Z uvedeného dôvodu je potrebné prijať opatrenia, aby sa zabránilo nekonzistentnému postupu zo strany majetkových vyšetrovacích komisií. Sú potrebné ďalšie zmeny a doplnenia uvedeného zákona, ktoré by umožnili úradu ANI odvolať sa voči rozhodnutiam majetkových vyšetrovacích komisií. Od posledného ročného hodnotenia Komisie súdy prvého stupňa rozhodli iba v dvoch prípadoch neoprávnene nadobudnutého majetku. Zároveň sa ukončilo vyšetrovanie niekoľkých dôležitých prípadov vedené podľa predchádzajúceho zákona z dôvodu uplynutia premlčacej lehoty stanovenej v revidovanom zákone o ANI z minulého augusta. Od posledného hodnotenia Komisie Rumunsko pripravilo nezávislé hodnotenie vplyvu svojej protikorupčnej politiky. Odporúčania z tohto hodnotenia vplyvu kladú dôraz na boj proti korupcii ako prvoradú politickú prioritu, rozvoj novej komplexnej protikorupčnej stratégie s dlhodobými cieľmi a zahrnutie zainteresovaných strán zo všetkých troch pilierov moci a občianskej spoločnosti. Účinnosť boja proti korupcii sťažujú závažné nedostatky vo vymáhaní ziskov z trestnej činnosti . Počet prípadov zhabania majetku z trestnej činnosti v Rumunsku je veľmi nízky[10] predovšetkým z dôvodu obmedzených možností ustanovených zákonom, obmedzujúcou súdnou praxou a chýbajúcim proaktívnym správaním zo strany prokuratúry.[11] Generálna prokuratúra vynakladá úsilie v tomto smere, ktoré však sťažuje nedostatok zdrojov a predovšetkým právny rámec.[12] V praxi možno neoprávnene nadobudnutý majetok zhabať len v tom prípade, ak priamo pochádza z trestnej činnosti, za ktorú bol vynesený rozsudok, alebo ak predstavuje škodu spôsobenú dokázaným trestným činom. Je takisto problematické zhabať majetok, ktorý bol postúpený tretím stranám. Takýmto spôsobom unikajú právnej kontrole značné sumy neoprávnene nadobudnutého majetku, ako to nedávno bolo v prípade vyšetrovania rozsiahlej korupcie hraničnej polície a colnej stráže, kde sa očakáva zhabanie relatívne nízkych súm, napriek tomu, že sa dá predpokladať, že táto trestná činnosť sa uskutočňovala systematicky počas dlhého obdobia. Od posledného hodnotenia Komisie Rumunsko prijalo opatrenia potrebné na účinné overovanie verejného obstarávania vo vzťahu k nezrovnalostiam na základe posúdenia rizika. Od posledného hodnotenia Komisie Rumunsko opätovne ustanovilo právny základ týkajúci sa Oddelenia boja proti podvodom (DLAF), obdoba úradu OLAF, ktorý vykonáva vyšetrovania. Tieto zlepšenia sú vítané, zároveň však administratívna kapacita a kvalita administratívnych opatrení zostávajú slabou stránkou a predstavujú hlavné výzvy v oblasti verejného obstarávania. 3. ZÁVERY Od posledného hodnotenia Komisie v júli 2010 Rumunsko prijalo významné opatrenia s cieľom zlepšiť súdnu účinnosť, obnovilo právny základ týkajúci sa Národného bezpečnostného úradu, pokračovalo v prípravách implementácie štyroch nových zákonov, začalo s prípravami preskúmania fungovania súdneho systému a uskutočnilo analýzu vplyvu protikorupčnej politiky. Pokračujúce odhodlanie v nastávajúcom období bude potrebné na implementáciu nových zákonov, prijatie potrebných rozhodnutí týkajúcich sa ďalšej reštrukturalizácie súdneho systému, konsolidáciu protikorupčnej politiky a dosahovanie lepších výsledkov týkajúcich sa zhabania neoprávnene nadobudnutého majetku a udeľovania odrádzajúcich sankcií za nezrovnalosti. Je potrebné prijať okamžité opatrenia na urýchlenie súdnych konaní v rade dôležitých prípadov korupcie na najvyšších miestach a zabrániť ich ukončeniu z dôvodu uplynutia premlčacej lehoty. Boj proti korupcii by mal naďalej zostať prvoradou prioritou podporovanou zo strany parlamentu a je potrebné prijať urýchlené opatrenia s cieľom zlepšiť vymáhanie ziskov z trestnej činnosti, stíhanie prania špinavých peňazí a ochranu pred konfliktom záujmov v riadení verejných financií. 4. ODPORÚčANIA Komisia vyzýva Rumunsko, aby na základe jej posúdenia dosiahnutého pokroku v Rumunsku od júla 2010 prijalo opatrenia v nasledovných oblastiach. Tieto odporúčania by mali Rumunsku pomôcť zamerať úsilie na prípravu na celkové hodnotenie pokroku v Rumunsku v rámci mechanizmu spolupráce a overovania, ktoré Komisia uskutoční v lete 2012. 1. Reforma systému súdnictva 2. Aktívne sprevádzať nadobudnutie účinnosti občianskeho zákonníka a prijať komplexný plán implementácie ostatných troch nových zákonov, poskytnúť dostatočné zdroje na odbornú prípravu a reorganizáciu súdov a úradov prokuratúry, posilniť kapacitu Národného justičného inštitútu a prijať návrhy s cieľom zlepšiť odbornú prípravu a normy týkajúce sa prijímania zamestnancov. 3. Uskutočniť podrobnú analýzu nerovnováhy v pracovnom zaťažení v rámci súdneho systému ako súčasť prípravy nadchádzajúceho preskúmania fungovania súdneho systému. 4. Dokončiť navrhované preskúmanie fungovania súdneho systému a nadviazať na jeho odporúčania. 5. Vytvoriť rámec na monitorovanie pokroku súdnej reformy a do implementácie tohto akčného plánu zapojiť zainteresované strany zo súdnictva. 6. Zodpovednosť systému súdnictva 7. Preukázať dosiahnuté výsledky v transparentnom a objektívnom riadení rozhodnutí v rámci súdnictva, napr. prostredníctvom menovaní, disciplinárnych rozhodnutí, hodnotení a systému povýšení na Najvyššom kasačnom a odvolacom súde. 8. Preukázať dosiahnuté výsledky Súdnej inšpekcie v rámci analýzy a zlepšenia súdnej praxe a pokračovať v reforme inšpekcie. 9. Zaviesť elektronické zverejňovanie celej judikatúry a uplatniť opatrenia s cieľom zabezpečiť, aby sa súdne odôvodnenia zverejňovali v súlade s právnymi predpismi a načas. 10. Účinnosť súdnych opatrení 11. Prijať okamžité opatrenia s cieľom zlepšiť súdnu prax a riadenie prípadov a urýchliť dôležité prípady korupcie na najvyšších miestach s cieľom zabrániť uplynutiu premlčacej lehoty vo všetkých prípadoch. 12. Pokračovať v reforme Najvyššieho kasačného a odvolacieho súdu s cieľom posilniť jeho kasačnú úlohu a zvýšiť jeho kapacitu, aby sa mohol zaoberať prípadmi korupcie na najvyšších miestach. 13. Pokračovať v zlepšovaní odrádzajúceho účinku sankcií udeľovaných súdmi a ich konzistentnosti v prípadoch korupcie na najvyšších miestach a preukázať lepšie výsledky vo vyšetrovaní, trestnom stíhaní a súdnom rozhodovaní prípadov podvodov týkajúcich sa finančných prostriedkov z EÚ a verejného obstarávania. 14. Prijať jasné procesné pravidlá pre rozhodnutia parlamentu týkajúce sa zrušenia imunity poslancov na základe osvedčených postupov členských štátov EÚ. 15. Integrita 16. Preukázať dosiahnuté výsledky pri udeľovaní okamžitých a odrádzajúcich sankcií zo strany správnych a súdnych orgánov, pokiaľ ide o nezrovnalosti, konflikt záujmov a zhabanie neoprávnene nadobudnutého majetku na základe zistení Národného bezpečnostného úradu (ANI). 17. Prijať opatrenia s cieľom zjednotiť postupy majetkových vyšetrovacích komisií a zabezpečiť, aby sa každým prípadom zaoberali účinne bez predpovedania rozhodnutia súdu. 18. Zlepšiť spoluprácu medzi ANI a ostatnými správnymi a súdnymi orgánmi, najmä v oblasti verejného obstarávania a posilniť vyšetrovacie kapacity ANI prostredníctvom modernizácie informačného systému a cielených posúdení rizika. 19. Boj proti korupcii 20. Zlepšiť koordináciu boja proti korupcii na najvyšších miestach a vypracovať novú pevnú viacročnú stratégiu na prevenciu korupcie a jej sankcionovanie v nadväznosti na odporúčania nezávislého posúdenia vplyvu a zriadiť monitorovaciu skupinu spolu s občianskou spoločnosťou, ktorá by dohliadala nad implementáciou tejto stratégie. 21. Preukázať presvedčivé výsledky vo vymáhaní ziskov z trestnej činnosti prostredníctvom nasledovania osvedčených postupov členských štátov EÚ, prijatia nových právnych predpisov týkajúcich sa rozšírených právomocí na zhabanie majetku a posilnenia súdnej praxe. Rumunsko by takisto malo preukázať dosiahnuté výsledky v stíhaní prania špinavých peňazí ako samostatného trestného činu. 22. Vypracovať pravidlá týkajúce sa prevencie konfliktu záujmov v riadení verejných financií a v rámci orgánov, ktoré riadia, overujú a rozhodujú o sťažnostiach v oblasti verejného obstarávania; posilniť postupy a kapacity príslušných orgánov, aj v nadväznosti na prebiehajúce preskúmanie fungovania v tejto oblasti. [1] Rozhodnutie Komisie 2006/928/ES z 13. decembra 2006, ktorým sa zriaďuje mechanizmus na zaistenie spolupráce a overovania pokroku v Rumunsku na účely osobitných referenčných kritérií v oblastiach reformy súdnictva a boja proti korupcii (Ú. v. EÚ L 354, 14.12.2006, s. 56). [2] Správa vychádza z informácií, ktoré rumunské orgány predkladajú pravidelne najmä v rámci odpovedí na podrobné dotazníky Komisie. Komisii pri práci pomáhajú nezávislí odborníci a čerpá z dokumentov a informácií pochádzajúcich z rôznych zdrojov. V sprievodnom dokumente Komisie sa predkladá podrobné hodnotenie pokroku pri plnení referenčných kritérií stanovených na základe rozhodnutia o mechanizme spolupráce a overovania. [3] Od januára do mája 2011 boli v prípadoch korupcie na najvyšších miestach vynesené 3 právoplatné rozsudky a 20 neprávoplatných rozsudkov potom, čo obžalovaný priznal svoju vinu. [4] V rámci tohto nového postupu môžu sudcovia požiadať Najvyšší kasačný a odvolací súd, aby vydal predbežné rozhodnutie v prejednávanej veci, ak bola zistená nejednotná judikatúra. [5] Od júla 2010 do 1. apríla DNA otvorilo 269 nových prípadov a vznieslo obvinenia v 159 prípadoch voči 611 obžalovaným. Štatistické údaje DNA ukazujú, že za posledných 5 rokov 90 % jeho vznesených obvinení viedlo k odsúdeniam a viac ako 90 % všetkých vyšetrovaní trvalo najviac 1,5 roka. [6] Zahŕňajú zmeny a doplnenia v zákone č. 177/210 týkajúce sa Zákona o Ústavnom súde, ktoré umožňujú odstrániť pozastavenia súdnych konaní až do prijatia rozhodnutia o námietke z dôvodu neústavnosti a ustanovenia zákona č. 202/2010 (malý reformný zákon). [7] Existuje veľký nedostatok súdnych siení a značný počet voľných pracovných miest na oddelení trestnej činnosti na Najvyššom kasačnom a odvolacom súde, kde prebieha vyšetrovanie mnohých prípadov korupcie na najvyšších miestach. [8] Na začiatku roka sa uskutočnila dôležitá operácia na hraniciach, bola odhalená rozsiahla korupcia medzi príslušníkmi hraničnej polície a colnej stráže, a to vďaka dobre pripravenej spoločnej operácii rôznych policajných a súdnych orgánov. V máji súd prvého stupňa prijal rozhodnutie voči sudcovi v prípade korupcie na najvyšších miestach, a to iba po 6 mesiacoch vypočúvaní, ktoré sa konali týždenne vrátane 24. a 30. decembra. [9] Napríklad z celkového počtu 82 rozsudkov vo veci nezrovnalostí disciplinárne komisie udelili sankcie iba v 14 prípadoch, z čoho bolo 5 prepustení a 5 upozornení. [10] Štatistické údaje poskytnuté rumunskými orgánmi ukazujú, že v roku 2010 boli vydané konečné príkazy na zhabanie majetku z rôznej trestnej činnosti vo výške 1,8 mil. EUR, z čoho bolo 0,2 mil. EUR skutočne vymožených. [11] Niektoré ustanovenia článku 44 rumunskej ústavy vrátane ustanovenia, podľa ktorého sa predpokladá, že každý majetok bol nadobudnutý legálnym spôsobom, sú prekážkou v zabezpečení transparentnosti majetku a účinnom vymáhaní neoprávnene nadobudnutého majetku. [12] Vláda nedávno predložila parlamentu návrh zákona týkajúci sa rozšírených právomocí na zhabanie majetku.